黄庭坚
送晁道夫叔侄
晁氏出西鄂，世家多艺文。
文庄和鼎实，尚书亦大门。
简编自襁褓，簪笏到仍昆。
向来映轩冕，颇据要路津。
恩勤均骨肉，四海一尧民。
实咎晚相见，实惟诸晁孙。
智囊似内史，笔力窥漆园。
词林少根蔕，斯人今绝伦。
我为折腰吏，绿绮网蛛尘。
倾心得僚友，燕及脊令原。
嘉肴味同和，弦诵声相闻。
如人逃空虚，见似已解颜。
何况金石交，乃其骨肉亲。
二年吟枫叶，忘我木索勤。
行行不忍别，共醉古柳根。
樽前犹讲学，夏夜众星繁。
念当侍白发，甘旨共兰荪。
帆樯洒风雨，浪波出蛟鼋。
持亲慎行李，强学加饭飧。
革囊走官邮，寄书远相存。
阿四去大农，六典与讨论。
君到辇毂下，为问平生言。
傥登邺王台，多话归参军。